Papersnake/gushiwen huggingface dataset:
老境
密璹（金朝）

老境唯禅况，幽居似宝坊。酒杯盛砚水，经卷贮诗囊。

懒甚书弥少，閒多梦自长。不知何处雨，径作夜来凉。
挽陈衍死敌
戴轸（明代）

百越风尘暗铁衣，捐躯报国是男儿。龙泉尚照孤臣血，马革何怜烈士尸。

志灭鲸鲵心欲奋，气吞虎豹力难支。岭南一段纲常事，付与当年史氏知。
颂古四十五首
释如珙（宋代）

是定出得不得，关捩初无多子。
文殊神通太过，罔明轻轻弹指。
吴娃曲
陆游（宋代）

二月镜湖水拍天，禹王庙下斗龙船。
龙船年年相似好，人自今年异去年。
暗思联句
皎然（唐代）

斜风飘雨三十夜， ——疾（失姓）

邻女馀光不相借。 ——巨川（失姓）

迹灭尘生古人画， ——皎然

洞房重扉无隙罅， ——严伯均

烛灭更深月西谢。 ——从心（失姓）
留守相公宠赐雅章召赴东楼真率
文彦博（宋代）

朱楼华阁府园东，蜗陋仍依美庇中。俭幕深严依绿水，楚台高庇快雄风。

四弦清切呈新曲，双袖蹁跹试小童。况是元规兴不浅，归轩争敢便匆匆。
回次妫川大寒
郑獬（宋代）

地风如狂兕，来自黑山旁。
坤维欲倾动，冷日青无光。
飞沙击我面，积雪沾我裳。
岂无玉壶酒，饮之冰满肠。
鸟兽不留迹，我行安可当。
云中本汉土，几年非我疆。
元气遂隳裂，老阴独盛强。
东日拂沧海，此地埋寒霜。
况在穷腊后，堕指乃为常。
安得天子泽，浩荡渐穷荒。
扫去妖氛俗，沐以楚兰汤。
东风十万家，画楼春日长。
草踏锦靴缘，花入罗衣香。
行人卷双袖，长歌归故乡。
松风
俞紫芝（宋代）

万壑摇苍烟，百滩度流水。下有骑驴人，萧萧吹冻耳。
月夜坐谢玉亭园亭
陶士僙（清代）

何人怜好月，与子共瑶琴。夜肃湖山气，亭空今古心。

残烟青一缕，凉露白千林。老鹤何为者，长鸣天半阴。
韩桂舲秋曹出其先世洽隐园三友图属题
纪昀（清代）

黄神符已合，玄女图先献。尚留榆罔潺，方遘蚩尤乱。

秦陇突鸱鸣，中冀惊龙战。骇浪荡沃焦，妖星临震旦。

数穷幽兰轩，系赘灵光殿。蟠井笑黄龙，渡江闻白雁。

是炳势已危，阎马权仍擅。运方值百六，险岂当十万。

蚁穴侯王空，牛角山河换。嗟哉玉马朝，凄矣铜驼叹。

谁知松桧林，别有渔樵伴。荐早谢元长，寿耻祝师宪。

颍水不事尧，桃源刚识汉。诗筒自往还，酒国时游宴。

四皓才少一，六逸适得半。自咏田家诗，寄怀《高士传》。

迹偶托仙佛，心原游汗漫。人往风已微，画图如觌面。

天外冥冥鸿，落影瞥一见。何人挥五弦，目送烟霄畔。
定风波
欧阳修（宋代）

过尽韶华不可添。小楼红日下层檐。春睡觉来情绪恶。寂寞。杨花缭乱拂珠帘。

早是闲愁依旧在。无奈。那堪更被宿酲兼。把酒送春惆怅甚。长恁。年年三月病厌厌。
山长陈刚父
林希逸（宋代）

名在江湖久，青袍鬓已霜。苕人师凿齿，莲幕客君房。

甫为思芹去，还遭撼树伤。清朝公道厄，埋骨竟凄凉。
偈颂七十六首
释子益（宋代）

怪得深夜寒，破晓清霜重。
双涧水无声，千峰云欲冻。
这里冷湫湫，那边热鬨鬨。
不知那个得便宜，惭愧杨岐冻脓。
四月十三日晓梦入试枕上口占
苏泂（宋代）

百花开尽蝶蜂去，绕屋团团杏叶阴。
除却平生我与我，世上谁人谁此心。
寿右丞相
冰壶（宋代）

东方正气毓元身，夙禀春阳泽物心。
应昴酂侯依汉日，骑箕傅说作商霜。
村隆鼎铉关三极，风动笙镛叶八音。
稽首君亲同介寿，郧山鄞水等高深。
大风雨中作
陆游（宋代）

风如拔山怒，雨如决河倾。
屋漏不可支，窗户俱有声。
乌鸢堕地死，鸡犬噤不鸣。
老病无避处，起坐徒叹惊。
三年稼如云，一旦败垂成。
夫岂或使之，忧乃及躬耕。
邻曲无人色，妇子泪纵横。
且抽架上书，洪范推五行。
苏幕遮
方千里（宋代）

扇留风，冰却暑。夏木阴阴，相对黄鹂语。薄晚轻阴还阁雨。远岸烟深，仿佛菱歌举。

燕归来，花落去。几度逢迎，几度伤羁旅。油壁西陵人识否。好约追凉，小舣兼葭浦。
水龙吟·翠鳌涌出沧溟
施岳（宋代）

翠鳌涌出沧溟，影横栈壁迷烟墅。楼台对起，阑干重凭，山川自墅。梁苑平芜，汴堤疏柳，几番晴雨。看天低四远，江空万里，登临处、分吴楚。
两岸花飞絮舞。度春风、满城箫鼓。英雄暗老，昏潮晓汐，归帆过橹。淮水东流，塞云北渡，夕阳西去。正凄凉望极，中原路杳，月来南浦。
同年王中甫挽词
苏轼（宋代）

先帝亲收十五人，（仁宗朝贤良十五人，今惟富郑公、张宣徽、钱纯老及余与舍弟在耳。
）四方争看击鹏鹍。
如君才业真堪用，顾我衰迟不足论。
出处升沉十年后，死生契阔几人存。
他时京口寻遗迹，宿草犹应有泪痕。
偈颂一百零三首 其四十七
释月涧（宋代）

道在屎溺，道在稊稗，道在瓦砾。荡荡一条官驿路，何须特地栽荆棘。
寄题杨升庵先生写韵楼
严廷珏（清代）

左顺门前哭声起，诏狱争收杨太史。两番败杖血未乾，失病匆匆行万里。

万里投荒供远游，点苍山色横吟眸。禅房小住二十日，遂令名迹成千秋。

海光旧额问谁署，楼上徘徊不忍去。轶事曾闻续采鸾，此是先生著书处。

六书转注留艺林，一字价值双南金。楼与先生同不朽，从今蛮语变华音。

先生品羞璁萼伍，先生学本程朱主。德业何由臻日新，资性不足书堪补。

年年瘴海嗟飘零，只眼徒为白也青。一编商榷亦偶尔，斯楼终古流芳馨。

君不见，梁王宫殿生禾黍，黔国亭台游雀鼠。胜地非逢著作才，雕梁画栋归何许。

又不见，《实录》亲持史局权，赎刑谠论动经筵。回翔馆阁终无恙，安得修名绝域传。

呜呼簪花傅粉皆游戏，气节犹存大礼议。木密谁争投笔功，桂湖空忆藏书地。

《垂柳》诗成任自讴，一声横笛不胜愁。那知明社成墟久，突兀天涯剩此楼。
六十五春寒吟七首
方回（元代）

知旧惊嗟踵丧亡，劣容此老据藜床。
六旬有五犹穷健，百拙无双但醉狂。
莳菜连畦终岁饱，种梅匝屋满家香。
不须苦怨春寒恶。榾柮炉边味最长。
东冈崇恩寺晚酌其僧一峰求诗
宋褧（元代）

山门杉桧碧萧森，步屧回廊一径深。罢酒长风来北渚，按歌明月出东林。

幽轩晚立云容湿，高阁晴登海气侵。忽报寒沟潮信到，可能重听颍师琴。
高尚居士 其一
张元干（宋代）

卜室高垣桑柘边，空中来往尽飞仙。似闻一举三千里，更待成功上九天。
偕右星弟回楚晓发禹州却呈舅姑
王采蘋（清代）

朔风吹空林，月黑天茫茫。羁怀迫残岁，望远魂飞扬。

吾弟蓟北来，促我戒归装。艰难成一官，萧瑟馀妖孛摇寒芒。

州城常戒严，军政迫不遑。安能顾儿女，言归慰高堂。

烽燧幸暂休，豫楚同丰穰。念我白发亲，倚闾久相望。

命我赋归宁，慈恩浃肝肠。去住难为心，万绪俄低昂。

女子古有行，善全竟无方。中宵不成寐，揽衣盼晨光。

举室送我行，相看意徬徨。忆昔初来时，夭桃花正芳。

今日得归去，寡鹄悲何长。三十鬓已丝，顾影怜清孀。

沧桑多积感，人事纷难量。哀哉生别离，两地同参商。

何当联骨肉，聚首共一堂。再拜恋庭帏，涕下沾衣裳。

君姑执我手，丁宁话难忘。水陆千里馀，关津限河梁。

征途值隆冬，木落飞严霜。古驿生骤寒，周道多虎狼。

朝晚宜自慎，小别原寻常。闻之益悲怆，欲答不能详。

挥手强出门，惝恍若有亡。倏忽已三舍，轮蹄去何忙。

草枯蔽原野，落日征尘黄。钓台渺何处，凝睇空神伤。
圣柬将寓于卫行乞食于齐有可怜之色再次韵感
黄庭坚（宋代）

风雨桃李华，佳人来何暮。
安齐果未安，寓卫岂所寓。
张侯室县磬，得酒美无度。
常忧腐肠死，须我嫁阿骛。
双鱼传尺素，何处迷春渚。
啼鸟劝不归，晓鞍逐行旅。
遥知登楼兴，信美非吾土。
景炎拥立第二十八
文天祥（宋代）

汉运初中兴，扶颠待柱石。
畴能补天漏，登阶捧玉册。
送韩司直
刘长卿（唐代）

游吴还入越，来往任风波。复送王孙去，其如春草何。

岸明残雪在，潮满夕阳多。季子杨柳庙，停舟试一过。
满庭芳·太极精微
侯善渊（元代）

太极精微，天真郁秀，混元溢目无涯。玄珠升降，辉耀迸光砂。聚无壶中托化，归真正、不染嚣华。回头省，清虚妙体，返照秀灵芽。汞铅凝渐结，纯阳丹就，永劫无差。一瓢春酝，三尺斩妖邪。信步纵横自在，龟鹤引、深无烟霞。逍遥处，长春洞里，时复玩仙葩。
落叶
王令（宋代）

暮秋木落剥霜红，俄觉平林一夜空。
茂遂本凭枝干力，却辞枝干逐西风。
赠别欧阳全真三首 其一
赵蕃（宋代）

我尚长沙客，君归自五溪。放舟知有日，枉驾忽冲泥。

少慰三年阔，重嗟千里睽。交情故如酎，薄饭不嫌齑。
隐甫圣可子仪同游宝莲分韵得郭字
冯时行（宋代）

海县一廛市，天地一郛郭。
跼蹐碍高厚，而况自羁络。
末俗竞芒忽，讼纸霜叶落。
平心作巨帚，一扫付清廓。
无事我所得，超然解尘缚。
天净镜磨垢，日炫眼刮膜。
野水照曳杖，山烟荐飞屩。
清朋璠玙姿，兴寄相领略。
世间出世间，秋风古兰若。
翠巘拂觚棱，紫苏滥关钥。
晨钟隐町疃，香雾散林薄。
竹密万夫静，树迸苍虬跃进。
黏壁篆乾蜗，檐丝下晴蠖。
蒲团便熟倚，茗碗快自瀹。
性与香火冷，身脱簿领虐。
理窟深探讨，迷津锐疏凿。
心期跨汗漫，知音付丘壑。
俯仰三十秋，痛被造化谑。
贫穷道味胜，老大世故约。
妄念春朝冰，不作间市瘧。
出据廓庙地，入分禽鸟乐。
时来屈伸指，胸次何绰绰。
一官驰负担，五斗代茎获。
看山未害廉，尘迹讵可削。
倦鸟争暝树，短景转修阁。
一来固未厌，再至良不恶。
明日复命驾，便道过龙鹤。
赠外孙
王安石（宋代）

南山新长凤凰雏，眉目分明画不如。
年小从他爱梨栗，长成须读五车书。
两阁晓起
刘文麟（清代）

一磬发空籁，虚窗曙色分。峰高先得日，烟重欲成云。

客念寂无著，鸟声间更闻。满山瑶草绿，静坐有余芬。
扬州杂咏七首 其五
晁补之（宋代）

皂荚村南三里许，春江不隔一程遥。双堤斗起如牛角，知是隋家万里桥。
感讽五首·其二
李贺（唐代）

奇俊无少年，日车何躃躃。
我待纡双绶，遗我星星发。
都门贾生墓，青蝇久断绝。
寒食摇扬天，愤景长肃杀。
皇汉十二帝，唯帝称睿哲。
一夕信竖儿，文明永沦歇。
新定望湖楼
张伯玉（宋代）

龙盘山影倒寒流，十里屏风翠入楼。
画笔肯归涵碧手，湖光疑入涌金秋。
主翁爱客排三雅，渔父忘机任直钩。
为访红云绕花岛，满船歌舞按梁州。
登钓台四绝 其四
胡应麟（明代）

百尺纶竿俯碧流，危阑天半夕阳愁。山灵似识携家意，十里鱼龙送客舟。
齐天乐·碧云阙处无多雨
高观国（宋代）

碧云阙处无多雨，愁与去帆俱远。倒苇沙闲，枯兰溆冷，寥落寒远秋晚。楼阴纵览。正魂怯清吟，病多依黯。怕挹西风，袖罗香自去年减。
风流远左久客，旧游得意处，朱帘曾卷。载酒春情，吹箫夜约，犹忆玉娇香软。尘栖故苑，叹璧月空檐，梦云飞观。送绝征鸿，楚峰烟数点。
泷中 其三
屈大均（明代）

舟随瀑水天边落，白浪如山倒翠微。巨石有时亦却立，白鸥欲下复惊飞。
至日与明叔逸及明叔之子凉孙饮
赵蕃（宋代）

至日还为客，穷愁亦去年。
阴阳自升休，老壮只推迁。
易险安常度，呴濡无妄怜。
儿能寿翁酒，不必问遇贤。
宴清都 饯提控令史林君瑞
朱晞颜（宋代）

试倚江亭棹。来执手，问君归计何早。宾僚攀挽，元戎举辟，正堪谈笑。

青衫两见书考，且暂屈、致身未老。料鹍鹏、须奋天池，骅骝宁恋篘草。

堪誇健笔挥斤，长材破的，积案如扫。霜台器重，兰省优容，十连仪表。

平生不在温饱，但行志、功名尽了。便归来、说似梅花，清樽细倒。
题剑门
杜光庭（唐代）

谁运乾坤陶冶功，铸为双剑倚苍穹。

题诗曾驻三天驾，碍日长含八海风。
游张公善权二洞四首
曾几（宋代）

自疑身是洞中仙，才出张公又善权。
只道石田无用处，种成玉粒至今传。
冒雨过连云栈
余甸（清代）

辛苦蚕丛道，夷犹作短歌。雨从山半落，云趁脚根过。

出地三千丈，违天尺五多。携来谢眺句，搔首问如何。
安分
葛起耕（宋代）

凄烟澹霭锁林霏，又是秋光欲莫时。
苹叶江湖风剪剪，桂花庭院雨丝丝。
世情冷暖杯中酒，人事输赢局上棋。
安分得闲闲最好，不须身外强寻思。
观猎
杨时（宋代）

貂裘白马谁家子，拥戟弦弧囊劲矢。
褰身欲与鸟争飞，独处尘埃云四起。
长绳驱逐狐兔惊，骄鹰掣臂流双睛。
飞扬云间电光闪，旋复草际无遗生。
鸷肠久厌鲜肥饵，顾盼方能伺人意。
但矜鼎俎有余甘，贪餐谁怜殄生类。
安得淑气回严秋，徐令困拙同鸣鸠。
林间百鸟恣孳乳，虽欲击搏知无由。
见匀亲抄书泣悼卷末
蔡襄（宋代）

得汝抄书心自喜，古来清白绍家难。
谁知向老秋灯下，一见亲踪不忍看。
小山之南作曲栏石磴缭绕如栈道戏作二篇
陆游（宋代）

羁游随处得哦诗，扫溉轩窗每恨迟。
已幻小山宽客恨，更添危磴作儿嬉。
偶留塞上宁无数，径返湖边已有期。
谁遣化工娱此老，幽花微拆绿苔滋。
木犀
陈著（宋代）

丹桂固应为密友，黄花自合让高芳。夜来独立西风底，吹入诗肠咳唾香。
颂古十一首 其二
释智鉴（宋代）

倒却门前刹竿，全提那涉玄端。翻身不坐空王殿，月照千峰夜色寒。
偈颂八十七首
释慧开（宋代）

铜沙锣里满盛油，故国山河在眼头。
试向凤凰台上望，长江无日不东流，
台湾竹枝词 其二
李振唐（清代）

四时景物总芳菲，夹岸人家隐翠微。颓色风帆青布袜，槟榔雨里掉船归。
偶题八首 其四
苏仲（明代）

得莫欣欣失莫悲，著身难自计安危。丁公自谓真逢汉，对面翻成是祸机。
答孔平仲惠蕉布二绝
苏辙（宋代）

裘葛终年累已轻，薄蕉如雾气尤清。
应知浣濯衣棱败，少助晨尤萃蔡声。
灯笼白葛扇裁纨，身似山僧不似官。
更得双蕉缝直掇，都人浑作道人看。
次韵陈休斋怀古堂
朱熹（宋代）

平昔尘编里，心期本自幽。那堪旧泉石，更作此追游。

好句看犹在，遗忠怆已休。亦知今日意，不逐大江流。
又雨霁登楼
程公许（宋代）

雨霁凭栏物色佳，鬅鬙叠嶂敛烟霾。
羁愁要著谁陶写，且把昏眵为一揩。
长风沙交宋丈韵一首
王阮（宋代）

已将身世等河沙，又泛春江看浪花。
锦缆牙樯君送酒，蓑衣蒻笠我浮家。
淹留日觉青春暮，飘泊风兼细雨斜。
安得昆仑能探水，试教来奏小琵琶。
题清芬阁二首
李洸（宋代）

备员何奉再依仁，仰慕亨衢速若神。
万里云龙遭圣世，三年苫若报慈亲。
卢茨山水风骚国，獬豸衣冠法令臣。
谁谓趋朝虚几席，长兄歌酒更延宾。
甘露寺东轩
周繇（唐代）

每日怜晴眺，闲吟只自娱。山从平地有，水到远天无。

老树多封楚，轻烟暗染吴。虽居此廊下，入户亦踌蹰。
玉女凝碧
路衡（清代）

山灵何事也争妍，磨澈菱花浸碧天。写到空明无笔墨，清光依约照婵娟。
题夹漈草堂 其二
郑樵（宋代）

堂后施柴堂上烧，柴门终日似无聊。蓼虫不解知辛苦，松鹤何能慰寂寥。

述作还惊心力尽，吟哦早觉鬓毛彫。布衣蔬食随天性，休讶巢由不见尧。
送乔民瞻倅武昌
范浚（宋代）

春风未绿江南草，春信腊前梅蕊早。水村著处是南枝，想见君行被花恼。

如君久合上华途，胡为半刺犹题舆。奉引未骑沙苑马，佐藩且食武昌鱼。

频年欣接游从乐，忽手别书空作恶。江干跋马望行舻，日暮山寒云错莫。

往闻南纪百战场，腥风杀气吹湖湘。只今江汉俱练静，棹讴杂发行连樯。

君从鹦鹉洲边去，历历遥看汉阳树。莫言槌碎黄鹤楼，准拟书来寄佳句。
和杨龟山先生此日不再得吟示学者
刘宗周（明代）

农夫雨耕陇，蚕妇乾采桑。雨旸各有为，节物悬彼苍。

怀哉衣与各，宵昼恤流光。矧伊丈夫子，人道立阴阳。

独禀造物秀，生而射四方。行行少且壮，发硎试光芒。

勤心追往哲，所用何不臧。神圣非绝级，虑以斤斧戕。

千金握抟黍，拱璧尘秕糠。生不蟪蛄值，死与狐狸藏。

岂无婉娈时，朱颜斗春芳。花月玩朝夕，膂力误方刚。

哲人惊拊髀，中夜起徬徨。日昃不再中，发短不可长。

决此须臾命，刺虎奋卞庄。万法持一心，三复慎独章。

六籍无真诀，猿狙浪登场。亦有朱与翟，各人肆犬羊。

尼父援空空，颜生诬坐忘。遂令西方教，乘虚逞雄强。

龂龂洙泗间，闽洛一苇航。中启龟山氏，后先秩天常。

乾愓指心法，致儆荒与亡。少壮不努力，老大徒悲伤。

道丧复千载，吾与点也狂。
劝谕赈济诗
冯楫（宋代）

我昔未第日，乡间逢岁饥。
两率闾里人，相共行赈济。
饥民仅得食，免困饿而毙。
及我登第后，被罪归田里。
寻复拜召命，迤逦治行计。
忽见道途间，小儿有遗弃。
复自劝乡邦，割己用施惠。
日饭八千人，八旬乃休止。
于时已麦熟，粮食相接济。
我始趋行朝，蒙恩长宗寺。
初本不望报，人以为能事。
制司具切奏，还官不容避。
今年又少歉，我适帅泸水。
无户备饭食，所济俱用米。
聊舍三百斛，十中活一二。
又以一千石，减价平行布。
每石减十钱，庶几无涌贵。
更有不熟处，资简涧川类。
计用减价糶，所祈均获济。
我非财有余，但愍民不易。
一时所施行，乐为之识记。
小园避暑
卫宗武（宋代）

六月畏酷热，簟枕依林塘。
古木同臭味，幽鸟含宫商。
天孙云锦机，丹碧交荐香。
晴澜泛清薰，襟袂生微凉。
巉巉万石间，修筠间新篁。
羽葆列千挺，滟滟浮绿光。
林飚一戛击，环佩声铿锵。
披衣独危坐，意气超羲黄。
岂惟热恼除，冰雪置我肠。
却愁林外人，久苦炎威张。
天瓢忽倾倒，旱魃宜消亡。
是月已火流，不日占金穰。
时虽厌兵革，人或饱稻粱。
此园仅如握，无径不就荒。
犹喜卉木存，弗为斤斧戕。
扬扬桂吐芬，粲粲菊有芳。
清赏备四时，花辰复青阳。
太平本无象，嗣岁或小康。
於焉盍朋簪，一笑传清觞。
赠杨荔裳即寄酬令兄蓉裳
黄景仁（清代）

元瑜笔札仲宣诗，众手传观绝妙辞。万事不如知己乐，一灯常记对床时。

雨云翻覆随流辈，裘马轻肥让市儿。可奈离心争一寸，每逢君弟辄相思。
刘向二首
陈造（宋代）

江边逐客楚宗卿，谏数君疏命自轻。
可信后儒惭往哲，辄将强聒议更生。
和孙倅见贻八首
曹勋（宋代）

春光过似不春光，自念曾无作法凉。
鞍马固先均臭味，薰莸安法更芬香。
画脂敢谓名堪惜，食榄今知味更长。
珍重好辞皆发药，颇惭宫徵顾周郎。
忆长安上省年
徐夤（唐代）

忽忆关中逐计车，历坊骑马信空虚。三秋病起见新雁，

八月夜长思旧居。宗伯帐前曾献赋，相君门下再投书。

如今说著犹堪泣，两宿都堂过岁除。
西江月
陈东（宋代）

风动一轩花竹，琅玕青锦薰笼。怜才自是宋墙东。更识琴心挑弄。

暮雨乍收寒浅，朝云又起春浓。冰肌玉骨信俱融。不比巫山何梦。
吕{左山右寻}省谒二绝
刘克庄（宋代）

□□□下挟两拐，冻皴身上披三絮。
非为辟支放登光，自是庞公上冢去。
续十虫吟 其九
舒岳祥（宋代）

虫有报雨蛙，竹树能攀援。青褐随所处，肤如凝脂鲜。

长颈而方颔，顾盼升高颠。久晴初得雨，清声满林园。

红蕉映白日，碧苇覆清泉。幽居乐清净，饮露如风蝉。

俯视虾蟆辈，迥然异凡仙。能鸣复善晦，所贵身名全。
小池
张侃（宋代）

小池栽得数枝莲，也占新凉七月天。说道南湾纳空阔，尽将野意换韶妍。
湖南绝少含桃偶有人以新摘者见惠感事伤怀因成四韵
韩偓（唐代）

时节虽同气候殊，不积堪荐寝园无。合充凤食留三岛，

谁许莺偷过五湖。苦笋恐难同象匕，酪浆无复莹玭珠。

金銮岁岁长宣赐，忍泪看天忆帝都。
九月二十日醉后作四章 其三
张晋（清代）

读书破万卷，不救饥与寒。出门行万里，不觉世途宽。

骐骥负盐车，驽骀饰雕鞍。岂真才不及，时运实使然。

自古类如此，思之摧肺肝。
春怀 其二
汪莘（宋代）

黄鹂占高枝，蝴蝶恋芳草。达人能岸春，儿女被春恼。

和风吹衣裳，白日照怀抱。天地为我园，众目一何小。

东皇行仲月，南极现朱鸟。虞帝被袗衣，周王在灵沼。

于飞既览德，于牣亦知道。感此弥恨长，冉冉以空老。
寿虞丞相 其五
员兴宗（宋代）

中使传声出禁闱，晓庭乌鹊绕檐飞。天香暗度金虬暖，诏墨遥迎彩凤归。

四海每年歌咏满，两宫传贺古今稀。殷勤更有南星极，长伴文昌拱太微。
晚归自西崦复得再和二首 其一
释德洪（宋代）

人归西崦步翠麓，月出东峰涌玉盆。诗如琥珀妙藏蚊，摩头长咏笑自语。

划席冥搜卧复蹲，笔端三昧撼乾坤。众人俯看旋磨蚁，忠义平生贯日霓。

也知用舍各由时，显处山川非设险。笑中陷阱却藏巇，此时拟议轹中泥。
题筠州赵县丞寒谷
徐照（宋代）

栽梅一百树，有屋二三间。
此地长宜隐，为官却未闲。
路移存古井，城逼失前山。
喜共红蕖客，来吟至夕还。
过青冢次贾
耶律楚材（元代）

当年遗恨叹昭君，玉貌冰肤染胡尘。
边塞未安嫔侮虏，朝廷何事拜功臣。
朝云鹤唳天山外，残日猿悲黑水滨。
十里东风青冢道，落花犹似汉宫春。
题杨诚斋南海集二首
袁说友（宋代）

君侯大雅姿，万态归物色。
商略南海句，以心不以迹。
试吐胸中奇，如臂指运力。
今推王扬贤，童子漫雕刻。
诉衷情·芙蓉金菊斗馨香
晏殊（宋代）

芙蓉金菊斗馨香。天气欲重阳。远村秋色如画，红树间疏黄。
流水淡，碧天长。路茫茫。凭高目断。鸿雁来时，无限思量。
南都新亭行寄王子发
秦观（宋代）

洛水沄沄天上动，道人隋渠下梁宋。
宋都堤上十二亭，一一飞惊若鸾凤。
光华远继周王雅，宴喜还归鲁侯颂。
玉觞严令肃衣冠，金缕哀音绕梁栋。
娟娟残月照波翻，习习暖风吃鸟哢。
何处高帆落文鷁，谁家骏马嘶征鞚。
柳枝芳草恨连天，暮雨朝云同昨梦。
借问亭名制者谁，留守王公才望重。
胸中云梦吞八九，日解千牛节皆中。
祥符相公实曾祖，庭列三槐多伯仲。
承明厌直出荆州，转守此都行大用。
此都去天才尺五，交广荆扬归引控。
兔园事迹化黄埃，清泠文雅堪长恸。
舳舻衔尾车挂轊，昨日出迎今日送。
送故迎新无已时，古往今来相戏弄。
亭下嶔崎淮海客，末路逢公诗酒共。
一樽明日难重持，岂恤官期後芒种。
今年气候颇云早，夭矫梅花春欲纵。
行见亭中祖帐开，千乘送公归法从。
自渭南晚次华州
司马扎（唐代）

前楼仙鼎原，西经赤水渡。
火云入村巷，馀雨依驿树。
我行伤去国，疲马屡回顾。
有如无窠鸟，触热不得住。
峨峨华峰近，城郭生夕雾。
逆旅何人寻，行客暗中住。
却思林丘卧，自惬平生素。
劳役今若兹，羞吟招隐句。
满庭芳·蝶粉蜂黄
赵善括（宋代）

蝶粉蜂黄，桃红李白，春风屡展愁眉。晓来雨过，应渐觉红稀。满径柔茵似染，新晴後、皱绿盈池。休孤负，幕天席地，逸饮酹金彝。东君，真好事，降唇歌雪，玉指鸣丝。念长卿多病，非药能治。试假瑶琴一弄，清音转、便许心知。从今去，园林好在，休学岘山碑。
送张颠东归
周紫芝（宋代）

张颠佳处是清高，不但诗狂酒亦豪。自说平生耽翰墨，未尝名讳落官曹。

书工耻作云间榜，画好能添颊上毛。早信人间苦荆棘，不嫌门外长蓬蒿。
自开善寺饭已赴彦修之集新陂初成次其韵
胡寅（宋代）

旱气欲流石，涧溪失盈溶。
况逢青田渴，万锸决使东。
南山思照影，三日云气重。
玉蜺忽堕地，行君竹林中。
润腾百年樟，翠写千丈松。
澄之新堨横，净绿涵秋容。
是日看雨花，一香万缘空。
归来趁清约，赏心还此同。
桂枝耀三更，袅袅来天风。
名觞或可醉，警读安得慵。
永谢世味醺，敢怀归意浓。
朝欢过狎洽，夜气方冲融。
意超谑浪表，伊谁蹑斯踪。
独愧和篇斐，不堪称两雄。
悼亡三首
梅尧臣（宋代）

结发为夫妇，于今十七年。
相看犹不足，何况是长捐！
我鬓已多白，此身宁久全？
终当与同穴，未死泪涟涟。

每出身如梦，逢人强意多。
归来仍寂寞，欲语向谁何？
窗冷孤萤入，宵长一雁过。
世间无最苦，精爽此销磨。

从来有修短，岂敢问苍天？
见尽人间妇，无如美且贤。
譬令愚者寿，何不假其年？
忍此连城宝，沉埋向九泉！
从丘十四借韩文二首 其一
黄庭坚（宋代）

吏部文章万世，吾求善本编窥。散帙云窗棐几，同安得见丘迟。
论画答王耕南
程鸣（清代）

杜陵赠画师，五日画一水。意在落墨先，苦心究终始。

前贤论惜墨，其意端在此。第云墨如金，只取减省耳。

王洽米襄阳，烟云常满纸。学古希古心，不学古人面。

荆关境在胸，挥洒付柔翰。规矩虽具陈，神明取能变。

试看造化炉，新机异昏旦。而胡丹青家，刻舟以求剑。
读书
欧阳修（宋代）

吾生本寒儒，老尚把书卷。
眼力虽已疲，心意殊未倦。
正经首唐虞，伪说起秦汉。
篇章异句读，解诂及笺传。
是非自相攻，去取在勇断。
初如两军交，乘胜方酣战。
当其旗鼓催，不觉人马汗。
至哉天下乐，终日在几案。
念昔始从师，力学希仕宦。
岂敢取声名，惟期脱贫贱。
忘食日已晡，燃薪夜侵旦。
谓言得志後，便可焚笔砚。
少偿辛苦时，惟事寝与饭。
岁月不我留，一生今过半。
中间尝忝窃，内外职文翰。
官荣日清近，廪给亦丰羡。
人情慎所习，酖毒比安宴。
渐追时俗流，稍稍学营办。
杯盘穷水陵，宾客罗俊彦。
自从中年来，人事攻百箭。
非惟职有忧，亦自老可叹。
形骇苦衰病，心志亦退懦。
前时可喜事，闭眼不欲见。
惟寻旧读书，简编多朽断。
古人重温故，官事幸有间。
乃知读书勤，其乐固无限。
少而干禄利，老用忘忧患。
又知物贵久，至宝见百炼。
纷华暂时好，俯仰浮云散。
淡泊味愈长，始终殊不变。
何时乞残骸，万一免罪谴。
买书载舟归，筑室颍水岸。
平生颇论述，铨次加点窜。
庶几垂後世，不默死刍豢。
信哉蠹书鱼，韩子语非讪。
黄山登光明顶
程之鵔（清代）

山心高望四无极，回合烟岚恣登陟。六六峰推一一奇，到此输灵咸效职。

莲花如幕列侍臣，洞中待漏光常黑。老人天外进朱砂，多自轩辕台畔得。

翔舞青鸾报喜音，歌为上寿丹书勒。西走狮子东飞龙，吼号夭矫凭封敕。

惟有天都稍与齐，九百仞余通气息。他如罗列实附庸，北把云门对南直。

我欲长呼绝顶间，摩挲颈项天风拭。惆怅真仙招不来，容成陈迹浮丘匿。

昂藏磊落丈夫身，何用吞霞饮瀣力。掉头返照迫苍黄，巑岏倏变金翠色。

朝天万笏晚朝开，此即中天一海国。
南山积雪
吴栻（宋代）

皎洁凌空似玉山，深秋常见羽人还。高低望处峰千叠，远近看来月一湾。

影射长天迷素鹤，光浮浅水失群鹇。堪将此地千峰雪，置问巴陵伯仲间。
送傅守归
刘宰（宋代）

濯缨沧浪水，为爱沧浪清。
明明中兴主，斋居方厉精。
疏傅不自惜，决去鸿毛轻。
滥觞尔何如，咄哉檀长卿。
喷玉布
蒲寿宬（宋代）

苍珉卧偃蹇，飞琼漱潺湲。
东野喷玉布，庐山谷帘泉。
玉斧敲寒闵，随风走连卷。
清声足洗耳，枕流恐徒然。
和王十八蔷薇涧花时有怀萧侍御兼见赠
白居易（唐代）

霄汉风尘俱是系，蔷薇花委故山深。

怜君独向涧中立，一把红芳三处心。
送陆务观编修监镇江郡归会稽待阙二首·其二
范成大（宋代）

是说云门好，全家住翠微。
京尘成岁晚，江雨送人归。
边锁风雷动，军书日夜飞。
功名袖中手，世事巧相违。
赋得时人不识予心乐
玄烨（清代）

恩波遍布首邦畿，爱此佳时绿尚微。血耗养衰心益壮，神烦物扰体无违。

暮年筋骨犹能强，半世忧劳幸免非。老惯豫游山水处，傍人那得识天机。
世美归侍政府以送君南浦伤如之何作诗送之 其三
邹浩（宋代）

岩廊拱真人，妙与天地参。政教似寒暑，岂罪樵夫谈。

木铎久不振，相府方潭潭。公子饱见闻，归献北斗南。
过青阳县，望九华山，云中不真。来早大露，
杨万里（宋代）

懊恼西来不见山，五更指准月中看。
却将香雾宽裁幕，性燥和天总一漫。
箫台八景 其五 白鹤晨钟
李孝光（元代）

风约疏钟下窈冥，天南曙月飐飞星。驼鸣阊阖嚣声起，老鹤巢深梦未醒。
次韵徐原忠
鲁铎（明代）

篷门未款鹤先知，已有园深出应迟。
松径路晞行药后，藕汀风动纳凉时。
夜仍秉烛翻疑梦，春许看花更作期。
休倚清时催病客，新文容有《北山移》。
六月请俸张簿摄邑止支其半因却还之
虞俦（宋代）

间居须薄俸，未足保妻孥。
州县真徒尔，儿曹敢料吾。
挥金怜橐在，储粟笑瓶无。
敝褐犹堪典，新凉要一壶。
次韵黄或野德明且识初识
姚勉（宋代）

敲冰烧叶煮枪旗，一笑平生识面迟。
道上孔程倾盖日，酒边贺白解貂时。
饱参霁月光风趣，似读晴烟暖雾诗。
宣和御画紫芥
牟巘（宋代）

荒园老蔓菁，空见根叶大。苦硬螫人口，弃去何足赖。

穰穰来万蚁，微醒有馀嘬。
和子瞻自净土步至功臣寺
苏辙（宋代）

山平村坞连，野寺钟相答。
晚阴生林莽，落日犹在塔。
行招两社僧，共步青山月。
送客渡石桥，迎客出林樾。
幽寻本真性，往事听徐说。
钱王方壮年，此邦事轻侠。
乡人鄙贫贱，异类识英杰。
立石象兴王，遗迹今岌嶪。
功勋三吴定，富贵四海甲。
归来父老藏，崇高畏摧压。
诗人巧讥病，牛领恣挑抉。
流传后世人，谈笑资口舌。
是非亦已矣，兴废何仓卒。
持归问禅翁，笑指浮沤没。
读楚东倡酬集寄洪景卢
王十朋（宋代）

预恐吾侪有别离，急忙刊得倡酬诗。江东渭北何曾隔，开卷无非见面时。
工侍国史奉御香祷雪上竺前一夕雪瑞已应道间志喜成诗以示敬借韵同赋
程公许（宋代）

庚子岁维夏，亢阳一何骄。侵寻徂暑迫，恻怛圣虑焦。

祈祷喧三农，雩祀奔百僚。商飙忽以厉，老魃意愈嚣。

万井沸汤釜，四野烜赤熛。俄闻罪己诏，还下中兴朝。

宝香款太一，嘉荐羞庙祧。移跸给孤园，熏心梵音潮。

芝盖屏不御，鸾扇亦罢摇。还宫惨玉色，转烛翻天瓢。

小臣忝侍祠，囊封叩层霄。帝念亦劳止，暵灾殊未消。

良月始沾洽，封畿转萧条。白瑞弥渴望，冱阴那易料。

测景展绣纹，飞霜困青要。麦芒郁不吐，蔬甲半已凋。

足蹶丛祠趋，洁蠲沉水烧。忱念交肸蚃，同云散琼瑶。

夜窗讶明皎，晓槛俄纷飘。天意竟作悭，瞬息倏已消。

冬瘟幸稍压，蝗蛰故自饶。东皇趣命驾，北斗将旋杓。

更须絮乱拨，间作珠碎跳。傥幸尺许积，庶几食可邀。

民脉馀几何，邦储况复枵。但知骨髓沥，遑恤膏火焦。

老我杂班缀，素丝飒飘萧。强令典纶綍，拙不工琢雕。

炯兹方寸丹，敢以后福徼。世味本枯淡，癙思剧蒸敲。

洒血书绿章，飞神羾清飂。玉食自不甘，黄竹宁复谣。

扶持倚梁栋，咨询及刍荛。正途会四辟，贤旌欲旁招。

上帝如悔祸，盗贼非难枭。敛尽战锋惨，重使农亩劭。

玉烛调气机，黼扆宽旰宵。量才愧拥肿，赋分甘渔樵。

经纶有管乐，议论付董鼌。故山归去来，岁晚乐逍遥。

曝背茅檐日，击壤歌帝尧。
拟岘台
谢逸（宋代）

董奉山中种杏，玄都观里栽桃。清旷孰如此地，登临况是吾曹。

清下一江水碧，江边百尺台高。倦蝶舞酣花坞，惊鸥飞掠鱼舠。

客子自来如燕，世事相黏若蚝。何当有酒径醉，凉州不博葡萄。
初春杂兴
陆游（宋代）

故岁愁听雨，新春剩得晴。
暖催红蕊闹，涨入绿池平。
游马行争路，华灯卖满城。
江村独无事，户户及时耕。
海仙花
梅挚（宋代）

泥根捧入故吴宫，暖力迎随带渐红。
栽近木兰殊有意，留连文酒系春风。
送王协律游杭越十韵
元稹（唐代）

去去莫凄凄，馀杭接会稽。松门天竺寺，花洞若耶溪。

浣渚逢新艳，兰亭识旧题。山经秦帝望，垒辨越王栖。

江树春常早，城楼月易低。镜呈湖面出，云叠海潮齐。

章甫官人戴，莼丝姹女提。长干迎客闹，小市隔烟迷。

纸乱红蓝压，瓯凝碧玉泥。荆南无抵物，来日为侬携。
子云
晁公溯（宋代）

子云世所贱，既死名乃传。
至今读其书，共言以为贤。
必待成丘垅，何如用当年。
贵耳不重目，斯人真可怜。
遗怀杂赋
孙嵩（宋代）

宇宙迂疏一布衣，谋身毕竟是邪非。
能知道义丘山重，定看荣华草芥微。
世事悠悠蝴蝶梦，人情扰扰桔槔机。
英雄不是违流俗，白雪阳春和自稀。
新夏感事
陆游（宋代）

百花过尽绿阴成，漠漠炉香睡晚晴。
病起兼旬疏把酒，山深四晚始闻莺。
近传下诏通言路，已卜余年见太平。
圣主不忘初政美，小儒唯有涕纵横。
斋中读书
黎崇宣（明代）

兀坐若无侣，终日寡所欣。斗室隐鸟皮，名香时一焚。

惟有往古籍，可用畅我神。开卷恣冥览，晤彼旷代人。

下究百家言，上溯典与坟。心目恍有会，妙理忽来臻。

意得象亦忘，糟粕焉用陈。嗟哉章句徒，无乃笑斲轮。
沟西
王安石（宋代）

沟西直下看芙蕖，叶底三三两两鱼。
若比濠梁应更乐，近人浑不畏舂鉏。
七夕钝轩集同人祭苍翁于隐学山房 其三
全祖望（清代）

正翁洵旧德，屝屦几倾家。掉首辞尘劫，低眉诵法华。

薇应清似粟，梅亦大于瓜。此日陪灵驭，宁惭传望槎。
次韵晚春二首 其一
戴炳（宋代）

一襟尘欲满，刮眼得新诗。风絮遗春恨，烟花隔岁期。

笋抽虫半蚀，樱熟鸟先窥。光景浑如此，心闲即好时。
偶观乐天酬杨八绝句有慨于心者因追和赠叔问
程俱（宋代）

老壮荣衰才命别，如何同作侍祠官。几春桃李开还落，赢得闲人冷地看。
山中吟三首
钱时（宋代）

说是说非无了时，到头谁免堕危机。
满林春鸟高低语，终日不闻人是非。
上屋左山顶
郑珍（清代）

携子攀援偶，临虚眺望通。远巾阴见日，高树静闻风。

玉黍连村熟，金粳压陌同。儿乎知饱饭，可不叫门东。
吕之寿诗到仍用前韵约为五峰之游同访老人
丘葵（宋代）

客中枉佳句，三复喜还悲。
冉冉岁暮矣，悠悠思何之。
桐下不共往，梅花预作期。
地炉风雪夜，同访五峰缁。
次韵雷飞卿送其女兄南归
周紫芝（宋代）

兰皋飞佩一凄然，别酒深倾玉满船。谁唤孤帆落天际，尽驱秋色到愁边。

燎须心在人能说，拟絮才高墨未乾。莫向南湖频着眼，断鸿疏影在云烟。
同诸子步月
张煌言（明代）

醉余散步兴遄飞，挈伴耽看素月辉；濠濮自然成独往，关山几处照人归。

横襟坐啸风微至，曳履行吟星渐稀。清影自怜同鹤瘦，可能肥遁遂初衣？
【双调】阿纳忽
未知作者（元代）

双凤头金钗，一虎口罗鞋，天然海棠颜色，宜唱那阿纳忽修来。
人立在厅阶，马控在瑶台。娇滴滴玉人扶策，宜唱那阿纳忽修来。
逢好花簪带，遇美酒开怀。休问是非成败，宜唱那阿纳忽修来。
花正开风筛，月正圆云埋。花开月圆人在，宜唱那阿纳忽修来。
越范蠡功成名遂，驾一叶扁舟回归。去弄五湖云水，倒大来快活便宜。
贻华阳柳少府
杜甫（唐代）

系马乔木间，问人野寺门。柳侯披衣笑，见我颜色温。

并坐石下堂，俯视大江奔。火云洗月露，绝壁上朝暾。

自非晓相访，触热生病根。南方六七月，出入异中原。

老少多暍死，汗逾水浆翻。俊才得之子，筋力不辞烦。

指挥当世事，语及戎马存。涕泪溅我裳，悲气排帝阍。

郁陶抱长策，义仗知者论。吾衰卧江汉，但愧识玙璠.

文章一小技，于道未为尊。起予幸斑白，因是托子孙。

俱客古信州，结庐依毁垣。相去四五里，径微山叶繁。

时危挹佳士，况免军旅喧。醉从赵女舞，歌鼓秦人盆。

子壮顾我伤，我欢兼泪痕。馀生如过鸟，故里今空村。
道中即事
姚勉（宋代）

霜融雾消又作晴，四山日气烘春明。
黄叶如金红如锦，枯梢无叶更觉清。
忆旧游·正落花时节
刘将孙（宋代）

正落花时节，憔悴东风，绿满愁痕。悄客梦惊呼伴侣，断鸿有约，回泊归云。江空共道惆怅，夜雨隔篷闻。尽世外纵横，人间恩怨，细酌重论。
叹他乡异县，渺旧雨新知，历落情真。匆匆那忍别，料当君思我，我亦思君。人生自非麋鹿，无计久同群。此去重销魂，黄昏细雨人闭门。
游虎丘憩剑池上作
陆深（明代）

盘石广且平，万木郁以苍。中有高楼台，翼翼何煌煌。

黄金涂殿高，五色错中堂。问是谁所居，缁衣礼空桑。

感此金石固，变迁不可量。始因伯业显，中更晋诸王。

况以血肉躯，焉得久乐康。促膝临涧水，涧水清且光。

澄碧照我衣，可辨黑白黄。俯身濯长缨，素手激清凉。

适意易为别，怅怅不能忘。
雨后
方回（元代）

重湿抖筠笼，追凉涤瓦钟。
乏香嫌婢索，得酒赖儿供。
纸润剪弥钝，墨胶书不浓。
幽斋雨中咏，寄远意不慵。
同道祖及子舍游茶山归因成
葛胜仲（宋代）

寒窗送曙鸡一鸣，寻山蓐食天初晴。水口溪穷为停棹，步携东坦仍添丁。

虎头岩高山色好，竹舆遥睇眼为青。花濑濛濛胜紫气，微花拂衽闻芳馨。

岌峨悬臼与天接，脚力欲趁飞猱轻。此邦佳处遍寻陟，夫差所顾独未经。

兹游野服穿不借，自胜五马仍双旌。忆昔贞元守修贡，木瓜堂庑辉山扃。

两邦歌舞竞姝丽，谷雨不许遨头醒。只今金沙杂榛莽，空照华发垂星星。

近涧喧豗泉㶁㶁，远峰娇腻云英英。山僧意勤苞紫笋，倾盖一笑无平生。

息黥补劓有甘寝，梦觉起作游山行。
画堂春
石孝友（宋代）

寒蛩切切响空帷。断肠风叶霜枝。凤楼何处雁书迟。空数归期。

□□沈腰春瘦，却成宋玉秋悲。又还辜负菊花时。没个人知。
满江红 风前断笛平韵
彭芳远（宋代）

愁满关山，又吹得、芦花雪深。西楼外、天低水涌，龙挟秋吟。

回首人间无此曲，数峰江上落馀音。似断云、飞絮两悠悠，何处寻。

江南路，晴又阴，声韵改，泪盈襟。自中郎去后，羽泛商沈。

牛背斜阳添别恨，鸾胶秋月续琴心。待醉骑、黄鹤度苍寒，霜满林。
过长安渡
黄载（宋代）

重来已过十番秋，更十番秋欲白头。
无限旧时心里事，青山残照水东流。
千秋岁·园林翠幄
佚名（宋代）

园林翠幄。妆点青春色。犹觉蓂留七叶。崧神今日降，产此真英杰。蟾宫客，尽推一代文章伯。富贵何心得。积善多阴德。那管青衫白发。儿孙俱满目，诗礼传衣钵。长不老，蓝桥是个神仙宅。
和赵知录韵三首
吴潜（宋代）

甫能乞得六花飞，又要忧它褐与衣。
争似烟江渔钓侣，卖鱼沽酒唱歌归。
题英州金山寺壁
俞似（宋代）

转食胶胶扰扰间，林泉高步未容攀。
兴来尚有平生履，管领东南到处山。
次稚周岁
程通（明代）

去年奔道路，今日奉衰麻。生汝一周至，感予三叹嗟。

桑弧先见志，诗礼可承家。唯愿早成立，贤能胜阿爹。
述怀
杜甫（唐代）

去年潼关破，妻子隔绝久。
今夏草木长，脱身得西走。
麻鞋见天子，衣袖露两肘。
朝廷愍生还，亲故伤老丑。
涕泪受拾遗，流离主恩厚；
柴门虽得去，未忍即开口。
寄书问三川，不知家在否。
比闻同罹祸，杀戮到鸡狗。
山中漏茅屋，谁复依户牖？
摧颓苍松根，地冷骨未朽。
几人全性命？尽室岂相偶？
嵚岑猛虎场，郁结回我首。
自寄一封书，今已十月后。
反畏消息来，寸心亦何有？
汉运初中兴，生平老耽酒。
沉思欢会处，恐作穷独叟。
次韵王君 其三
苏辙（宋代）

禁籞封金殿，清河贯石门。时平馀古木，兵散有空屯。

形胜山围阔，蕃宣海内尊。川原不论顷，云梦可胜吞。
胡登仕送花
方岳（宋代）

红酣紫腻不胜春，肯上先生垫角巾。
芳草醉眠今老矣，惜花心在怕花嗔。
栀子花
蒋堂（宋代）

庭前栀子树，四畔有桠枝。
未结黄金子，先开白玉花。
开兄茂钦靖节蕲州报
李大同（宋代）

狼烽迁驿浩茫茫，遂以孤城为国亡。
骨肉空教撑远目，貔貅何自□岩疆。
飞缨惨绝羁南越，宝剑谁能借上方。
挥泪汨罗招不得，恼人风雨旧池塘。
点绛唇 王怀州寿日戊戌十月一日
李俊明（元代）

横＊将军，是他马上男儿事。河山表里。养就英雄气。衣锦归来，占尽人间贵。功名遂。神仙平地。学取留侯计。
游南园，偶见在阴墙下葵，因以成咏
刘长卿（唐代）

此地常无日，青青独在阴。太阳偏不及，非是未倾心。
哭季长
陆游（宋代）

岷山剡曲各天涯，死籍前时偶脱遗。
三径就荒俱已老，一樽相属永无期。
寝门哀恸今何及？泉壤从游後不疑。
邂逅子孙能记此，交情应似两翁时。
中元夜兴
汪莘（宋代）

东院长廊约二更，风雷送雨正冥冥。忽看电掣金蛇过，照出青天一点青。
梦中作
舒岳祥（宋代）

桃李成蹊春不言，有人扶瘦倚栏干。
柔柔软软愁如困，燕子初归带薄寒。
张巡传(节选)
欧阳修等 撰（宋代）

张巡，邓州南阳人。博通群书，晓战阵法。气志高迈，略细节，所交战大人长者，不与庸俗合，时人叵知也。开元末，擢进士第。巡繇太子通事舍人出为清河令，治绩最，而负节义，或以困厄归者，倾赀振护无吝。更调真源令。土多豪猾，大吏华南金树威恣肆，巡下车，依法诛之，赦余党，莫不改行迁善

安禄山反，（巡）遂起兵讨贼，从者千余。巡驰骑决战，身被创不顾，士乃奉巡主军。积六旬，大小数百战。当此时，王命不复通，大将六人白巡以势不敌，且上存亡莫知，不如降。六人者，皆官开府、特进。巡阳许诺，明日堂上设天子画像，率军士朝，人人尽泣。巡引六将至，责以大谊，斩之。

至睢阳，……有诏拜巡御史中丞。被围久，食尽，巡士多饿死，存者皆痍伤气乏。……贼知外援绝，围益急。众议东奔，巡、远以睢阳江淮保障也，若弃之，贼乘胜鼓而南，江、淮战亡。且帅饥众行，战不达。十月癸丑，贼攻城，士病不能战。城遂陷，与远俱执。巡众见之，起且哭，巡曰：“安之，勿怖，死乃命也。”巡不屈，年四十九。
金石台遥碧堂
黎道华（宋代）

三真驾鹤朝上清，金童前导双霓旌。
去如抟风不复返，至今雾霓愁青冥。
空山楼观才烟霭，山根水作青罗带。
道人绿发映方瞳，呼吸岚光餐沆瀣。
瀛洲有路接蓬壶，欲往从这无飞车。
白浪如山海风恶，此时目断空愁予。
何发散发一堂上，水色山容相荡漾。
赋诗把酒弄清晖，酒入奇胸诗益壮。
三真在天今几秋，瑶林琪树连琼楼。
会看云鹤下尘世，金石岩前寻旧游。
雪后
张良臣（宋代）

雪花竹屋未全消，寒雀梢头眼擘椒。
纸合不烟梅自放，底能踏湿渡溪桥。
送子应梅入太学
王希淮（宋代）

璧流天下士，取友戒荒嬉。
家国关身重，乡园得梦迟。
子行虽不恶，我老自堪疑。
莫似辽东鹤，悠悠不可期。
诉衷情（宿琴圻江上）
黄机（宋代）

子规声老又残春。犹作未归人。天意不能怜客，何事苦教贫。

归去也，莫逡巡。好从今。秧田车水，麦陇腰镰，总是关心。
塞上曲
林廷玉（明代）

弃亲来从军，谁无树功心。激昂在将帅，赏罚贵必谌。

千金买马骨，龙媒岁三临。将军重壮士，谁道无孟任。

师行失纪律，安能制敌侵。不见南阳叟，七纵还七擒。
日暮自大汇村归
陆游（宋代）

笋舆伊轧暮山昏，水败陂塘路仅存。
出谷钟声知过寺，隔林人仅喜逢村。
庙壖荒寂新犁地，堤草凄迷旧烧痕。
儿子念翁霜露冷，遥持炬火出柴门。
山中奉寄钱起员外兼简苗发员外
秦系（唐代）

空山岁计是胡麻，穷海无梁泛一槎。稚子唯能觅梨栗，

逸妻相一老烟霞。高吟丽句惊巢鹤，闲闭春风看落花。

借问省中何水部，今人几个属诗家。
春日访客于逆旅及郊寺感而有赋
陆游（宋代）

底事经年客帝乡，风光淡沱日初长。
野歌作气老犹壮，花气撩初醒亦狂。
店壁拂麈寻旧字，寺楼极目送斜阳。
告归不过残春事，杜曲桑麻亦未荒。
偈颂一百六十首
释宗杲（宋代）

摩竭提国犹半途，少室峰前全无巴鼻。
谈玄说妙好肉剜疮，举古明今抛沙撒土。
忆宁极
韩维（宋代）

雨滴庵上茅，风乱窗外竹。
繁声夜入耳，欲寐不得熟。
独怀归田客，石径滑马足。
连山暗秋雾，一灯何处宿。
次韵方夏日五首时渠在禹溪余乃居福严 其三
释德洪（宋代）

山县萧条早放衙，莲塘无主自开花。三叉路口炊烟起，白瓦青旗一两家。
春日湖上 其三
武衍（宋代）

飞鹢鸣镳鼓吹喧，繁华应胜渡江前。吟梅处士今还在，肯住孤山尔许年。
楚中
邝露（明代）

芙蓉霜老碧波潭，雪破鲈鱼霜破柑。
读罢离骚无一事，半篷秋色下湘南。
广州登盖海楼
曾丰（宋代）

他求无可洗尘劳，盖海楼馀百尺高。十万人烟城缭绕，三千世界水周遭。

偏于物外有双眼，正以胸中无一毫。非与海鸥强相入，海鸥元自是吾曹。
萧山老儒余志宁求拙庵诗为赋之
郑刚中（宋代）

纸窗竹屋闭幽深，古木檐头对好阴。
大巧家风祗如此，世人何苦用机心。
和陈鲁山十诗以孟夏草木长遶屋树扶疏为韵
陆游（宋代）

杜门殊省事，百巧输一粗。
烧香净扫地，袖手了朝暮。
君看瓦抠手，端自胜金注。
尘机早见贷，不待鸡竿树。
秋风二首·其二
杜甫（唐代）

秋风淅淅吹我衣，东流之外西日微。
天清小城捣练急，石古细路行人稀。
不知明月为谁好？早晚孤帆他夜归。
会将白发倚庭树，故园池台今是非。
绍兴淳熙分命馆职定撰十七首
佚名（隋代）

皇祖配帝，几祀明堂。
冕服陟降，玉佩玱玱。
疾徐有节，进止克庄。
维时右享，日靖四方。
谢刘明远华亭惠书
徐玑（宋代）

别远心常记，书归亦到吾。
离家非失计，有子已为儒。
海浅编鱼扈，人清养鹤雏。
礼优宾馆暇，赋咏几欢娱。
十日解舟晚泊江口望鄂渚汉阳
王十朋（宋代）

系缆长江口，斜阳照两州。山遥瞻大别，渚远认南楼。

渔艇家烟浦，江神庙柳洲。文通送别处，春恨可如秋。
比梅三绝
潘桂（宋代）

千枝枯瘁剩残葩，雪虐风饕压不斜。
人道梅花似潘子，如何自不比梅花。
桐川道中
吴潜（宋代）

伊轧篮舆拂面风，桃花倚路笑相逢。
莺莺交啭春榆密，燕燕于民冰烟树。
日午暂休欹客枕，年饥忽喜听村舂。
乡音到耳知家近，尚及锄犂伴老农。
谢迤侍御送鹤
王禹偁（宋代）

两朵春云堕世间，霜台乞与县僚看。
骨含仙气生来瘦，羽插天风过处寒。
唳别绣衣声寂寞，舞随蓝绶意阑珊。
今朝窗外频相顾，应怪头无獬豸冠。
选上人素履精修仆先识於崇信岑寂奉时重来见
曹勋（宋代）

我初游赤城，松竹空函丈。
师时奉诸佛，略不乏供养。
兹游再见奉，谈笑益夷旷。
横披慰老眼，罂粟煎夜饷。
不以三生缘，遂作一指想。
新蕉展时雨，风銮鸣昼讲。
勉旃自爱重，公才定龙象。
再和前韵答达善季辩
舒岳祥（宋代）

北固漫夸城立铁，钱塘休说浪翻银。
江山不改英雄泯，宇宙无穷战伐新。
过眼烟花空似锦，到头富贵总成尘。
旧时都下逢除夕，果食花饧祭灶神。
偈颂二百零五首
释正觉（宋代）

凡圣通同共一家，寂光田地看生涯。
而今选佛心空去，自有丘园开觉华。
二月初二日山中感兴
舒岳祥（宋代）

山合风多急，江寒潮易残。
艰虞浑未息，漂泊若为安。
脱叶投沙井，吹花点石阑。
故园归梦切，雪潦几时乾。
秋日望倚帝山
吴筠（唐代）

楚服多奇山，灵表先倚帝。孤秀白云里，青冥何崇丽。

秋天已晴白，晚日更澄霁。远峰列在目，杳与神襟契。

倏忽遗世间，宛如再登诣。伊予抱斯志，代处人烟闭。

何事牵俗网，悠然负芝桂。朅来从隐沦，式保羡门计。
住东岩
释居静（宋代）

月生一，东岩乍住增愁寂。
红尘世路有多端，米面仓储无颗粒。
崖为伴，泉为匹，飒飒清风来入室。
山王地暗中忙，云版钟鱼偷泪滴。
世人莫道空守岩，亦有东篱打西壁。
挽孙太监
牟巘五（宋代）

埋玉愁闻薤露歌，向来耆艾日清磨。
平生所至棠阴在，晚岁其如麦秀何。
洛社竟虚同甲会，鉴湖应改旧时波。
四春手植烦调护，万感今犹忆烂柯。
送明上人归洞庭
释居简（宋代）

截流过了复随流，七十二峰横点头。拶到无锥无卓处，太湖空阔跨三州。
滕阁访屠子感赠
李梦阳（明代）

章门屡出缘寻子，滕阁留欢晚不回。霜落碛洲江渐细，日斜乡国雁还来。

红巾未信干戈息，白发能禁日月催。千古栋云帘亦捲，西山秋色为谁开。
大安院
陈延龄（宋代）

诗人假榻古兰若，松风涧水相泠泠。
优婆塞倾椰子酒，须菩提讲莲花经。
龙形老树雨知翠，佛头高山云见青。
借问仙人渺何许，飞升一去三千龄。
过旧宅
韦庄（唐代）

华轩不见马萧萧，廷尉门人久寂寥。朱槛翠楼为卜肆，

玉栏仙杏作春樵。阶前雨落鸳鸯瓦，竹里苔封螮蝀桥。

莫问此中销歇寺，娟娟红泪滴芭蕉。
卜算子·我住长江头
李之仪（宋代）

我住长江头，君住长江尾。日日思君不见君，共饮长江思。
此思几时休，此恨何时已。只愿君心似我心，定不负相思意。
寄侯官知县吕宣德
韩维（宋代）

鸭子陂边昔并游，别来频见藕花秋。
十年已惯身萧散，百里空嗟手滞留。
道在岂常忘塞马，机閒真可伴沙鸥。
平时几案应多暇，还有妖歌近耳不。
次韵袁起岩常熟道中三绝句
范成大（宋代）

使君横槊赋诗回，断取天风海雨来。
采笔从今闲不得，雪花梅蕊一时开。
方山子传
苏轼（宋代）

方山子，光、黄间隐人也。少时慕朱家、郭解为人，闾里之侠皆宗之。稍壮，折节读书，欲以此驰骋当世，然终不遇。晚乃遁于光、黄间，曰岐亭。庵居蔬食，不与世相闻；弃车马，毁冠服，徒步往来山中，人莫识也。见其所著帽，方耸而高，曰：“此岂古方山冠之遗像乎？”因谓之方山子。

余谪居于黄，过岐亭，适见焉。曰：“呜呼！此吾故人陈慥季常也，何为而在此？”方山子亦矍然，问余所以至此者，余告之故。俯而不答，仰而笑，呼余宿其家。环堵萧然，而妻子奴婢皆有自得之意。

余既耸然异之，独念方山子少时，使酒好剑，用财如粪土。前十有九年，余在岐山，见方山子从两骑，挟二矢，游西山。鹊起于前，使骑逐而射之，不获。方山子怒马独出，一发得之。因与余马上论用兵及古今成败，自谓一世豪士。今几日耳，精悍之色，犹见于眉间，而岂山中之人哉？

然方山子世有勋阀，当得官。使从事于其间，今已显闻。而其家在洛阳，园宅壮丽，与公侯等。河北有田，岁得帛千匹，亦足以富乐。皆弃不取，独来穷山中，此岂无得而然哉？

余闻光、黄间多异人，往往阳狂垢污，不可得而见，方山子傥见之欤？
怀寄寇元弼王文举十首 其七 局中归
贺铸（宋代）

不见西街客，归来即闭门。胡床面南树，鸟鹊啅黄昏。
寄景贤一十首 其六
耶律楚材（元代）

广文怜我失清欢，每著琴书伴我闲。痛忆金声并玉振，酷思流水与高山。

诗坛吝啬犹深闭，琴债迁延未肯还。一状如今都领过，龙冈须破两重悭。
渔父
吕炎（宋代）

万顷江天一叶舟，桃花春水蓼花秋。
翛然白鸟苍烟外，只有渔翁得自由。
偈十六首
释行瑛（宋代）

奇怪诸禅德，文殊普贤，
化作寒山拾得。头戴炙脂帽子，
脚踏无底麻鞋。身著鹘臭布衫，
腰南击断鞓腰带。手持拍板，
口唱高歌。吾心似秋月，
碧潭清皎洁。无物堪比伦，
教我如何说。华藏当时若见，
每人痛与一顿何为如此，且教伊不敢制风掣颠，
免使后人疑著。
谭仁季以二诗见贻走笔次韵
曹彦约（宋代）

风声久想杜陵珂，坐对忘年可烂柯。
但觉清谈挥玉柄，也知文律敌金科。
螳螂欲张难当辙，鼹鼠终微漫饮河。
从此异堂风月好，满腔茅塞半消磨。
上京杂诗十首 其六
周伯琦（元代）

水味分咸淡，岚氛集暮朝。烹炊心每厌，冲冒疾偏饶。

斥卤元因海，涂泥半是潮。万形皆幻寓，随分得逍遥。
宁宗朝享三十五首
真宗（宋代）

王假有庙，对越在天。
帷宫旋御，率礼不愆。
泰畴展祠，云阳奉瑄。
斋居精明，益用告虔。
子规
李中（五代）

暮春滴血一声声，花落年年不忍听。

带月莫啼江畔树，酒醒游子在离亭。
赠相士陈神眼
赵必象（宋代）

忆昔初逢神眼时，已於未第便相期。
不嫌屋矮重来访，宦况萧然且赠诗。
送子云五首
韩元吉（宋代）

水阔湖南道，春深可当游。
鸟声喧绿树，花影趁行舟。
短袖那容舞，良畴不易谋。
有亲垂白发，敛板未应羞。
庚子正月十八日送梅
陆游（宋代）

满城桃李争春色，不许梅花不成雪。
世间尤物无盛衰，万点萦成愈奇绝。
我行柯山眠酒家，初见窗前三四花。
恨无壮士挽斗柄，坐令东指催年华。
今朝零落已可惜，明日重寻更无迹。
情之所锺在我曹，莫倚心肠如铁石。
桐柏山夜抵寒岩
朱伦瀚（清代）

日日看山看不足，又寻幽胜下琼台。肩舆破晓穿云出，拄杖冲烟踏月来。

松火漫劳溪外照，禅关却喜夜深开。老僧不用相惊讶，觅取寒山旧句回。
声声慢 张筱峰藕花香里填词图
姚燮（清代）

明揩翡翠，软拓琉璃，香风筛动泠泠。玉想潜舒，愁便飏去如萍。

携来白纨宫扇，听雏鬟、倚柳调笙。难禁受，是缠衫露气，拍簟烟声。

不谱石湖仙曲，谱一篇绿意，两迭红情。五百年来，此君叔夏重生。

凉飔渐催秋到，好安排、钿叶蓉屏。歌罢后，看鸳鸯、徐度画棂。
送杨晨当时赴夔漕
吕本中（宋代）

杨侯从旧名籍籍，吴中一见如旧识。怜我衰颓病已侵，怪我辛勤百无益。

今君遽作巴蜀行，江头宿昔春水生。路经三峡不艰阻，遍与疲民问疾苦。

随身长剑莫轻舞，试伐蛟鼍斩豺虎。此来人士众如雨，得君此行慰羁旅。

君但垂情一笑许，胜使区区入州府。百城因之遂安堵，亦胜无事闲坐否。
次子有闻捷韵四首 其三
朱熹（宋代）

孤臣残疾卧空林，不奈忧时一寸心。谁遣捷书来荜户，真同百蛰听雷音。
送朱修能 其三
沈守正（明代）

晚叶似朝雨，蓼花如醉翁。那能当此夜，又听一声鸿。
自觉二首
方回（元代）

忍垢包羞混世尘，胸中无物只天真。
平生我亦轻余子，此日君天如醉人。
钟乳金钗空丧志，鲈鱼莼菜向知津。
中行独复虽差晚，犹与初爻不远邻。
卧龙潭
陈范（宋代）

半岩欲堕潭渚深。书阳不到竿阴阴。
洞箫一曲瑶笙断，千山万云水沉。
瀫波亭
徐慥（宋代）

瀫波亭下晚维舟，缥缈烟屏翠欲流。
忽地惊雷过溪面，连天吹雪下山头。
汀洲瑟缩藏鸥鹭，涯涘瀰漫失马牛。
自笑劳生日苍鬓，不知来往竟何求。
渔家傲
华长发（清代）

罗幕香浓天易晓，窗棂旭日红初照。柳色茏葱莺乍觉。

知多少，东风吹得春光到。

挽就灵蛇新样巧，妆成忽地回眸笑。早起看花花正好。

谁知道，陌头又见青青草。
再用韵
许及之（宋代）

莫问无涯及有涯，眼前万绿替千葩。故人访我跫然喜，小阁留春圣得花。

美酒急倾门候钥，清歌未彻烛笼纱。匆匆似此频能过，犹胜逢人说梦华。
晓巡北圃七绝
白玉蟾（宋代）

隔水人家似画图，鬓边香露缀成珠。
日高丈五云犹宿，乌鹊已归三哺雏。
游宝莲寺分韵得尘字
冯时行（宋代）

路出青山近，招提更可人。
清心钟磬响，远迹簿书尘。
晚日池边迥，秋风杖履亲。
频来一樽酒，不畏老僧嗔。
和魏定父早春十首
王之道（宋代）

安得都护胡青骢，与君并辔摇玲珑。
南溪今日冻初解，好看游鱼翻鬣红。
读南岳新稿
许棐（宋代）

春来游未遍湖山，已是风光一半残。细把刘郎诗读后，莺花虽好不须看。
建炎己酉十二月五日避乱鸽湖山十绝句 其二
王庭圭（宋代）

偶携琴剑入山来，惊觉高僧定里回。扶下绳床始开眼，嗔人马迹涴苍苔。
兰溪驿
吕南公（宋代）

驿亭何处近兰溪，行尽莲华日暮时。春雨发香无分见，断肠频诵杜郎诗。
春归
卫宗武（宋代）

红飞绿腻晴昼迟，木香满架柔条彼。
芳菲过眼能几日，娱乐常少多忧悲。
东君归计何太早，四序光阴如电扫。
今年花谢复明年，只使看花人易老。
萧然白发朱颜苍，竞春肯学儿童狂。
不如坐对岁寒木，清谈与客穷书囊。
雨後至近村
陆游（宋代）

年耄身犹健，秋高疾已平。
邻翁思问讯，蔬圃要巡行。
竹杖轻无迹，芒鞋捷有声。
相逢无别语，努力事冬耕。
古诗十九首 其十三
释函是（明代）

极寿鲜至百，城隍故复新。知见留世间，国土迁人民。

浩浩阴风吹，凛凛松柏身。已死勿复道，未死谁与陈。

未死笑已死，今人犹昔人。智者向我言，人生如浮云。

豪杰与圣贤，终焉成灰尘。丹液多所误，浮丘空有名。

有酒但须乐，安问毁且成。此语不知道，大道忘身形。

彭殇岂足计，玄妙匪其珍。荣枯还大化，所赖吾有心。

汎汎难为谋，抚弦鸣素琴。
大水寓武信二首 其二
李石（宋代）

民无穴居智，不如彼狐狸。奔流决户入，尚怀囊橐资。

仓卒老稚计，共此高树栖。茫茫无舟筏，渺渺失陵陂。

号呼性命急，千钧悬一丝。引手幸免鱼，十五为流尸。

古今民父母，唯有恺悌诗。吾诗本不作，聊以箴厥堤。
摸鱼儿
白朴（元代）

听西风、细吟亭树。秋声先到衡宇。季鹰千里莼鲈兴，更喜范张鸡黍。

倾尽处。惭愧汝。高楼不减烟霞侣。匏樽笑举。对得意江山，忘怀风月，醉眼玩今古。

鸾坡客，又向红莲幕府。田园何日成趣。九重闻道思贤佐，恐要济时霖雨。

天若许。从所好结庐，相就开蓬户。山人休去。怕蕙怅空悬，猿惊鹤怨，贻笑草堂句。
即事
陆游（宋代）

心与岩泉静，形如野鹤臞。
朝餐美藜藿，夜学讲唐虞。
婢老无钗泽，僮寒阙裤襦。
所欣惟一事，无吏督残租。
淳熙六年春帖子词·皇后合五首
崔敦诗（宋代）

明朝嘉气满慈闱，亲侍君王献玉卮。
一样酥盘俱手制，百般彩胜总春宜。
送程道辉之广济
项安世（宋代）

昂昂天马驹，志岂甘伏枥。
虓虓岩下虎，平生肯求食。
可怜百鍊钢，绕指化为席。
丈夫有不遇，此事今犹昔。
程侯西南来，气若朱弦直。
宝剑光出炉，铦锋净如拭。
萧萧万里足，矫矫九秋翮。
君看吴楚越，何处无行迹。
岁晚赋归来，天寒倦游役。
海鹤愿鸡栖，榆鸠困鹏翼。
人间竟如此，使我三太息。
虽然聊戏君，万事多所历。
巧定不如痴，言真短于默。
世路危世蹊，人情险矛戟。
从来菱上剌，不若芡中实。
但学幽冀推，稳为郊庙璧。
行矣无多言，此事君已识。
冷暖今日知，勿受豪士感。
宿红林驿遇交代王给事
王十朋（宋代）

路入红林林未红，相逢俱是白头翁。邮亭灯火一尊酒，明日君西我向东。
耕图二十一首·耕
楼璹（宋代）

东皋一犁雨，布谷初催耕。
绿野暗春晓，乌犍苦肩赪。
我衔劝农字，杖策东郊行。
永怀历山下，法事关圣情。
鄂州南楼书事四首
黄庭坚（宋代）

武昌参佐幕中画，我亦来追六月凉。
老子平生殊不浅，诸君少住对胡床。
复州道中二首
王炎（宋代）

私喜归期近，天边更远游。
士须尝险阻，吾敢恨淹留。
尘事蚁旋磨，浮名鱼中钩。
春风桃李月，倚柂看东流。
湖口阻风
李之世（明代）

永夜潮声怒未休，湖光东望贴天浮。可怜一叶扁舟雨，空载长天万斛愁。

水面时行青草堰，浪痕高过白沙洲。谁云京路平如砥，苦海风波不自由。
奉和内翰太中城南放鱼
吕南公（宋代）

沾沾水中鱼，生死岂有知。成形四气中，积渐长鳞鬐。

但喜藻可依，未谙龙可随。茫洋天地间，寄命此郡西。

岁有竭泽例，肯纵舍者谁。秋潦走海去，荒壕已愁饥。

方将赴烹芼，逃避计若为。万里雷雨解，一时离兑暌。

夫何遇仁贤，顾盼成嗟嘻。载悯口腹累，鲜能毫发遗。

支川以三千，此独数亩池。脱尔仓猝急，吾其亡肉糜。

呼舟送中流，狡吏敢挟私。曾是溃烂势，忽称太平时。

波澜网罟多，要在慎所之。香饵不足爱，古言未应非。

丙寅元祐年，内相守楚夷。恺悌见篇咏，鱼乎尔恩斯。
凤栖梧
李吕（宋代）

一岁光阴寒共暑。一日光阴，只个朝还暮。有物分明能唤寤。晚钟晨角君听取。

扰扰胶胶劳百虑。究竟思量，没个相干处。只有一般携得去。世人唤作闲家具。
足弱二首
姜特立（宋代）

脚力虽云弱，心灵尚宛然。
休轻刖孙膑，犹解杀庞涓。
感皇恩（中外三人受封）
程大昌（宋代）

中外受郊恩，三封纶告。依并小君出称号。锦犀光艳，不比香薰脂膏。况从鸣瑟里，添花草。

更愿天公，别施洪造。水长船高愈新好。恁时舞带，一任巧装百宝。曲终珠满地，从人扫。
巴里坤
王曾翼（清代）

伊吾五月如当暑，才度南山凛若秋。雪岭千年常冰玉，炎天一若即披裘。

薪蔬珍贵来偏远，城郭恢宏户未稠。昔日战场今郡县，循良应拜富民侯。
咏史三十一首 其五
黄毓祺（明代）

于越得岁星，伐之是逆天。吴其为沼乎，不及四十年。

亦缘人事尽，天道乃好还。夫妻请臣妾，饲马良亦艰。

迄乎石室归，坐则仰胆悬。每食必尝胆，折节当世贤。

躬耕夫人织，早朝仍宴眠。赈贫吊死丧，劳苦士卒先。

令发坐沾襟，偃卧涕泗涟。细及采葛女，行歌愤所宣。

吴人既以败，栖息姑苏山。孤臣自知罪，仰冀君王怜。

亦欲如会稽，行成赦前愆。天以越赐吴，不取祸败延。

今以吴赐越，越其敢舍旃。夫差乃自杀，蒙面归重泉。

越兵北渡淮，致贡天王前。赐胙命为伯，号令如风湍。

攻秦秦引咎，畴敢逆我颜。诸侯毕称贺，横行江淮间。

伯业追桓文，禹祀若再鲜。惜者猜功臣，乌喙鲜保全。

安乐转予弃，恐惧曾周旋。功成名遂矣，身退道固然。

不见属镂赐，鸱夷抑何冤。大患在肘腋，早已相弃捐。
贾太傅祠
查嗣瑮（清代）

陈书痛比秦庭哭，作赋情同楚奏哀。已遣长沙忧不返，如何宣室召空回？

身逢明主犹嗟命，天夺中年亦忌才。此日题诗还下拜，也如君吊屈原来。
零陵早春
柳宗元（唐代）

问春从此去，几日到秦原。
凭寄还乡梦，殷勤入故园。
求月桂
陆游（宋代）

重重汗简拥衰翁，百里家山梦不通。
病眼可令常寂寞，烦君为致数枝红。
江城子
林正大（宋代）

拾遗流落锦宫城。故人情。眼为青。时向百花，潭水濯冠缨。韦曲杜陵行乐地，尘土暗，叹漂零。
园翁溪友总比邻。酒盈尊。肯相亲。落日蹇驴，扶醉两眉颦。磊落平生忠义胆，诗与酒，醉还醒。
赋得花庭雾
李世民（唐代）

兰气已熏宫，新蕊半妆丛。
色含轻重雾，香引去来风。
拂树浓舒碧，萦花薄蔽红。
还当杂行雨，仿佛隐遥空。
木兰花慢·豆花轻雨霁
张榘（宋代）

豆花轻雨霁，更七日、是中秋。记分野三台，家山双阙，孕秀名流。分生佐时大略，有忠勤、一念等伊周。十载清风楚泽，三年明月扬州。须知万灶出貔貅。智勇迈前猷。自向来擣颖，□番分海，胆落毡裘。红旗指关定洛，看春融、喜色动宸旒。著取斑衣绣衮，揭开玉字金瓯。
绝句
杭学士人（宋代）

塞翁何必恨失马，城火可怜殃及鱼。一笑出门天万里，担头犹有斥奸书。